Lars Boje Mathiesen (BP), 2025-10-09:
Vi er vidne til danmarkshistoriens største politiske skandale.
Man siger, at borgerne har de politikere, som de fortjener, og der er en vis grad af sandhed i det, for vi har jo valg cirka hvert fjerde år.
Derfor er min tale i dag heller ikke rettet til politikerne eller Folketinget herinde.
Jeg har ikke den store tiltro til, at man forandrer sig herinde.
For lad mig sige noget til jer: Det behøver ikke at være sådan her.
Og her er, hvad vi ved.
Vi ved, at statsministeren og systemet løj over for os angående vacciner.
Unge levede ikke livet farligt, hvis de ikke lod sig vaccinere, vaccinerne dækkede ikke for smitte, og det var ikke nødvendigt at lukke skoler ned og holde kære fra hinanden selv i de sidste stunder af livet.
Vi ved, at statsministeren brød loven, da hun beordrede mink slået ihjel, og så fortsatte hun, selv om hun vidste, det ikke var lovligt.
Vi ved, hun pludselig slettede sine sms'er imod den generelle lovgivning, og vi ved, at Venstre og Moderaterne løj over for befolkningen og byttede retfærdighed og konsekvens ud med ministerbilerne.
I løbet af de seneste par dage er der kommet endnu flere alvorlige informationer frem, som blot gør skandalen større og langt dybere.
Enhver rationel og logisk tænkende person, som så statsministeren den anden dag i fjernsynet, kunne jo med egne øjne se, at her sidder en statsminister, som forsøger at holde sandheden væk fra befolkningen.
Og der findes ingen spinmaskine inde i Socialdemokratiet, som er stor nok til at gemme det, som alle danskere kunne se.
Hvor er vi så henne nu?
Jo, vi ved, at ikke alle muligheder bliver afsøgt for at gendanne data.
Vi ved, at der er medarbejdere i FE, Forsvarets Efterretningstjeneste, som mente, der kunne være andre metoder.
Vi ved, at de har sagt, at de måske var under politisk pres for ikke at gå videre med dem, og vi ved, at Justitsministeriet beordrede, at der ikke skulle ske en egentlig efterforskning, og at man ikke skulle kigge alle mulige andre steder.
Det er jo fuldstændig forrykt.
Sådan noget her burde jo få alle partier i Folketinget, inklusive regeringen, til at sætte egne interesser og partipolitik til side og insistere på at få alt det her belyst.
Men det gør statsministeren ikke.
Altså, det svarer lidt til, at jeg som lærer mistænker en elev for at snyde, når jeg får en opgave, men jeg kan ikke bevise det.
Så får jeg to identiske opgaver mere fra andre elever.
Det er jo selvfølgelig nye oplysninger, som gør, at jeg måske lige går tilbage til den første elev og siger: Hm, måske skulle du stoppe med at fuske.
Men sådan er det ikke i det danske Folketing.
Her har vi partier som Venstre og SF, som holder hånden under regeringen, og så kan vi bare fortsætte derudad.
Jeg har ingen tiltro til, at statsministeren pludselig bliver ramt af ønsket om ærlighed og åbenhed omkring sine lovbrud.
Hun har tydeligvis forsøgt det stik modsatte.
For dag for dag, uge for uge, måned for måned går det jo den forkerte vej, og Danmark er på vej lige ud over afgrunden, og kommende generationer af danske børn vil ikke længere have et land, som de kan genkende og kalde deres.
Så den her tale er til jer borgere derude.
Det er ganske simpelt.
Hvis I stemmer, som I plejer, så får I mere af det samme og bare mere af det.
Og hvis I stemmer på de samme politikere herinde, vil I få mere overvågning, mere kontrol, mere adfærdsregulering, mere selvstændighed og national selvbestemmelse, som bliver afleveret til bureaukraterne nede i Bruxelles, flere regler, flere love, mere utryghed, mere kriminalitet og mere dominans fra den totalitære ideologi islam, som politikerne herinde i årevis har inviteret hertil, og som år for år ødelægger Danmark.